ดึงแบงก์ทำประกันไซเบอร์
คปภ.จี้สมาคมธนาคารไทยลดความเสี่ยงลูกค้าใช้ธนาคารออนไลน์
10 ต.ค. 2559

คปภ.จี้สมาคมธนาคารไทยลดความเสี่ยงลูกค้าใช้ธนาคารออนไลน์
คปภ.ดึงธนาคารพาณิชย์รับประกันความเสี่ยงจากการทำธุรกรรมการเงินผ่านระบบอิเล็กทรอนิกส์
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในเร็วๆ นี้ คปภ.จะลงนามบันทึกความร่วมมือ (เอ็มโอยู) กับสมาคมธนาคารไทย โดยขอให้ธนาคารสมาชิกทำประกันภัยความเสี่ยงจากภัยธุรกรรมทางการเงินผ่านระบบอิเล็กทรอนิกส์ (ไซเบอร์ริสค์) สำหรับให้ความคุ้มครองแก่ลูกค้าที่ได้รับความเดือดร้อนจากการโจรกรรมข้อมูลและภัยรูปแบบต่างๆ ที่เกิดขึ้นทางการเงินอิเล็กทรอนิกส์ ไม่ว่าจะเป็นอินเทอร์เน็ตแบงก์ โมบายแบงก์ โทรศัพท์มือถือ แท็บเล็ต ตู้เอทีเอ็ม รวมถึงช่วยบริหารความเสี่ยงให้กับธนาคารพาณิชย์สำหรับป้องกันกลุ่มมิจฉาชีพต่างๆ ด้วย
ปัจจุบันการทำธุรกรรมทางอิเล็กทรอนิกส์ได้รับความนิยมต่อคนไทยเพิ่มขึ้นอย่างรวดเร็ว แต่ขณะเดียวกันก็มีกลุ่มมิจฉาชีพที่เข้ามาโจรกรรมหรือหลอกลวงประชาชนเพิ่ม ทั้งผ่านตู้เอทีเอ็ม แอพพลิเคชั่น เว็บไซต์ และหลายกรณีก็ต้องมีการเรียกร้องออกสื่อจนสร้างความไม่มั่นใจแก่ผู้ใช้บริการ ดังนั้น คปภ.จะหารือในการนำระบบประกันภัยมาสนับสนุนลดความเสี่ยงจุดนี้ รวมถึงรองรับระบบพร้อมเพย์ที่จะใช้เป็นช่องทางการโอนเงินหลักในอนาคตตามนโยบายของรัฐบาลอีกด้วย
ทั้งนี้ ในการหารือกับธนาคารพาณิชย์เพื่อหาแนวทางการนำระบบประกันภัยมาใช้ร่วมกันเนื่องจากรูปแบบประกันภัยไซเบอร์ยังเป็นเรื่องใหม่ของไทย และที่ผ่านมาธนาคารพาณิชย์จะมีการทำประกันเฉพาะซอฟต์แวร์คอมพิวเตอร์เท่านั้น ดังนั้นจึงจะขอรับทราบความต้องการจากธนาคารพาณิชย์ว่าต้องการประกันและความคุ้มครองรูปแบบใด จากนั้นจะนำไปหารือกับบริษัทประกันภัยเอกชนเพื่อคิดค้นออกแบบผลิตภัณฑ์ประกันไซเบอร์ริสค์ ให้เหมาะสมกับความต้องการของธนาคารพาณิชย์ และพฤติกรรมการใช้ธุรกรรมทางอิเล็กทรอนิกส์ของคนไทย
“ในหลายประเทศได้มีการทำประกันภัยไซเบอร์ริสค์กันบ้างแล้ว เช่น สหรัฐ ยุโรป สิงคโปร์ แต่เมืองไทยก็ยังถือเป็นเรื่องใหม่ และมีบริษัทประกันภัยไม่กี่แห่งที่ยังรับทำประกันอยู่ แต่ติดปัญหาตรงที่เบี้ยประกันมีราคาแพงทำให้ไม่ได้รับความนิยม แต่ต่อไปจะมีการพูดคุยกันทุกฝ่าย เพราะหากต่อไปมีหลายธนาคารสนใจเข้ามาทำประกันหรือทำในรูปแบบกลุ่มก็จะทำให้เบี้ยประกันถูกลง ตามหลักอีโคโนมีออฟสเกล ยิ่งทำมากต้นทุนต่อหน่วยก็ยิ่งถูกลงได้” นายสุทธิพล กล่าว
นอกจากนี้ คปภ.จะทำเอ็มโอยู เรื่อง หลักเกณฑ์ วิธีการออก การขายกรมธรรม์ประกันภัย ให้เป็นไปตามกฎหมาย